"อมตะ"แอ่นอกรับยอดขายที่ดินปี 62 พลาดเป้า
ผลพวงเศรษฐกิจซบ การลงทุนชะลอ คาดทำได้เพียง 700-800 ไร่ จากเป้า 950 ไร่ ส่วนปี 63 เตรียมหั่นประมาณการ
28 พ.ย. 2562

ผลพวงเศรษฐกิจซบ การลงทุนชะลอ คาดทำได้เพียง 700-800 ไร่ จากเป้า 950 ไร่ ส่วนปี 63 เตรียมหั่นประมาณการ
นายวิบูลย์ กรมดิษฐ์ กรรมการ บริษัท อมตะ คอร์ปอเรชัน (AMATA) เปิดเผยว่า ภาพรวมทั้งปี 62 ยอมรับว่ายอดขายที่ดินในไทย จะทำได้เพียง 700-800 ไร่ ต่ำกว่าเป้าหมายที่ตั้งไว้ 950 ไร่ โดย 9 เดือนแรกปีนี้ สามารถทำยอดขายได้เพียง 526 ไร่ รวมยอดขายตามหนังสือแสดงเจตจำนง (LOI) ที่มีการชำระเงินมัดจำแล้วบางส่วนด้วย จึงนำมานับรวมในยอดขาย แบ่งเป็น ยอดขายที่ดิน 315 ไร่ และ ยอด LOI จำนวน 211 ไร่ นอกจากนี้ยังมียอด LOI ที่ยังไม่มีการชำระเงินอีกกว่า 140 ไร่
ช่วง 9 เดือนที่ผ่านมาบริษัทมียอดโอนที่ดินแล้ว 709 ไร่ ขณะที่มียอดขายที่ดินรอโอนกรรมสิทธิ์ (แบ็กล็อก) กว่า 2,417 ล้านบาท โดยจะรับรู้เป็นรายได้ส่วนใหญ่กว่า 70% ในปี 63 ในส่วนของที่ดินที่มีอยู่ในปัจจุบัน ได้แก่ ที่ดินพร้อมขาย เป็นที่ดินจากชลบุรี จำนวน 631 ไร่ และที่ดินจากระยอง 1,536 ไร่ รวมกว่า 2,167 ไร่
 
สำหรับไตรมาส 4 นี้ ยอดโอนกรรมสิทธิ์ที่ดินจะสูงกว่าช่วงเดียวกันปีก่อน เนื่องจากมีลูกค้าที่สามารถโอนกรรมสิทธิ์ที่ดินได้จำนวนมากหลังผ่านกระบวนการขั้นตอนการซื้อที่ดินเรียบร้อยแล้ว ส่วนยอดขายที่ดิน ในไตรมาส 4/62 คาดว่าจะสามารถเซ็นสัญญาขายที่ดินได้อีก 200 ไร่ จากลูกค้ารายใหญ่ 2-3 ราย ซึ่งขณะนี้การเจรจามีความเป็นไปได้กว่า 90%
นอกจากนี้บริษัทยังมีที่ดินเปล่ารอการพัฒนา ซึ่งเป็นที่ดินในพื้นที่ชลบุรี 8,330 ไร่ และที่ดินในระยอง 607 ไร่ รวมเป็น 8,937 ไร่ และที่ดินสำหรับเพื่อการพาณิชย์ เป็นที่ดินในชลบุรี 817 ไร่ และเป็นที่ดินในระยอง 381 ไร่ รวมเป็น 1,198 ไร่ รวมมีที่ดินในมือทั้งหมด 12,302 ไร่ ณ สิ้นไตรมาส 3/62
ขณะที่ล่าสุดที่บริษัทได้มีการลงนามสัญญาเพื่อลงทุนในโครงการพัฒนาเมืองอัจฉริยะ(สมาร์ท ซิตี้ )และนิคมอุตสาหกรรมในเขตย่างกุ้ง สาธารณรัฐแห่งสหภาพเมียนมา ซึ่งปัจจุบันอยู่ระหว่างการดำเนินการ โดยคาดว่าจะเริ่มเห็นการพัฒนานิคมอุตสาหกรรมดังกล่าวในปี 63
นายวิบูลย์ กล่าวอีกว่า สำหรับราคาหุ้น AMATA ที่ปรับลงแรงต่อเนื่อง น่าจะเป็นผลจากบรรยากาศแนวโน้มการลงทุนที่ลดลงไปบ้างตามภาพรวมเศรษฐกิจทั้งในและต่างประเทศที่ชะลอตัว โดยบริษัทต้องมีการปรับประมาณการปี 63 ที่จะรวมผลกระทบดังกล่าวเข้าไปในประมาณการใหม่ด้วย จากเดิมที่คาดว่ายอดขายที่ดินจะเติบโตได้ 10% ในปี 63 จึงทำให้นักลงทุนขายหุ้นออกมา